হযরত আবু হোরায়রা (রা) বর্ণিত অপর হাদিস হল —–“অচিরেই তোমরা নেতৃত্ব ও হুকুমত লাভের অভিলাষী হবে।(মনে রেখ), কেয়ামতের দিন এটা তোমাদের জন্য লজ্জা ও অনুতাপের কারণ হবে” (বোখারি)। নেতৃত্বের প্রার্থী হবার কোন সুযোগ যে ইসলামে নাই সেটাই পরিষ্কার, সুতরাং এ থেকে কর্মিদের দূরে রাখার জন্য প্রয়োজনীয় প্রশিক্ষণকে অগ্রাধিকার দিয়ে, নেতৃত্ব নির্বাচনে এ নীতির কঠিন অনুশীলন নিশ্চিত করতে হবে। কর্মিরা ইসলামি সংগঠনে কাজ করবে, কিন্তু বিনিময়ে আল্লাহ্ -রাসুল ছাড়া ভিন্ন কিছু চাইবেনা। যদিও পদগুলো তাদের জন্যই সংরক্ষিত। এখানে নীতি হল, যে পদ চাইবেনা, পদের জন্য তদবিরে লিপ্ত নয় এমন আন্তরিক কর্মিদের বাছাই প্রক্রিয়া সারা বছর ধরে চালু রাখা, কর্মিদের গতিবিধি পর্যবেক্ষণ করার মাধ্যমে পদলোভী -উচ্চাভিলাষীদের বর্জন করে, নির্লোভদের পদে বসিয়ে দেওয়া। এমন নির্লোভ অথচ আন্তরিক কর্মিরা তাদের কাজে আল্লাহর সাহায্য যেমন পায়, তেমন কর্মিদের সহযোগিতা ও পেতে থাকে। ফলে, সংগঠন দ্রুত সাফল্যের দিকে এগিয়ে যায়। বুখারি মুসলিম শরিফের অপর এক হাদিসে এরশাদ হয়েছে —“নেতৃত্বপ্রার্থী হয়োনা, কারণ প্রার্থী না হয়ে নেতৃত্ব পেলে সাহায্যপ্রাপ্ত হবে। পক্ষান্তরে প্রার্থী হয়ে নেতৃত্ব পেলে তোমার উপরই দায়িত্বের যাবতীয় বোঝা চাপিয়ে দেওয়া হবে। “